नानी के साथ गरीबी में जिंदगी गुजारती संजो की जिंदगी बदलने वाली थी, वर्षों बाद सच्चा प्यार रंग लाया
“तुम मेरी हो, बस मेरी। मेरे अलावा तुम किसी की नहीं हो सकतीं। कोई तुम्हें छू नहीं सकता, कोई तुम्हें पा नहीं सकता। कोई तुम्हें मुझसे दूर नहीं ले जा सकता। आया समझ। समझ आया न तुमको।"
संजो अपनी नानी के साथ एक झोपड़ी में रहती है। लोगों के घरों में काम करके गुजारा करती है। बुढ़ापे में नानी को सुनाई बहुत कम देता था। फिर भी उनका साया सिर पर होने से ही वह सुरक्षित महसूस करती थी, यह तसल्ली थी कि वह भरी दुनिया में अकेली नहीं, अनाथ नहीं।
अगली सुबह जब वह पानी भरकर ला रही थी, उसे शुभा दीदी ने रोक लिया।
"संजो, चाय पी जा।"
"नहीं दीदी, नानू इंतजार कर रही हैं।"
"उनके लिए भी ले जाना, बैठ जरूरी बात है।"
संजो कुछ सोचकर रुक गई।
"ऐसा कब तक चलेगा संजो। तू जवान है, सुंदर है, इसीलिए बड़ी मेम साहबें तुझे काम पर नहीं रखतीं। सबको आम सी शक्ल वाली बड़ी उम्र की बाइयां चाहिए होती हैं, न बहुत जवान, न बहुत बूढ़ी, जिनको साहब लोग देखना गंवारा न करें। तुझे उन औरतों ने रख रखा है जो तलाकशुदा हैं या जिनके पति बाहर हैं। पढ़ी-लिखी है नहीं कि कुछ और कर ले, न कोई हुनर आता है ऐसा।"
"पढ़कर भी क्या होता है दीदी, प्राइवेट स्कूल में डबल एमए दीदियां भी पांच हजार में पढ़ा रहीं। मैं तो फिर भी तीन जगह काम करके आठ हजार ले आती हूं। इतना सारा रात का बचा खाना भी मिल जाता है कि अपना नहीं बनाना पड़ता। वह भी टेस्टी, जो हम गरीब बस टीवी में देखते हैं।"
"बस इतने से खुश है? अगर आठ की जगह बीस हजार मिलें, शानदार बंगले में रहने और खाने मिले तो?"
"और बदले में वे क्या-क्या चाहेंगे, यह भी जानती हूं। मुझे लालच नहीं है।"
"नहीं सुन तो। बुड्ढे-बुढ़िया लंदन से आए हैं। बुड्ढा व्हील-चेयर पर है। बुढ़िया भी बीमार है। देखभाल को नर्स है। बस घर संभालना है। वे सबके इंटरव्यू ले रहे हैं। महीने भर बाद भर्ती का रिजल्ट पता चलेगा। किस्मत आजमाने में क्या हर्ज है।"
कोई और समय होता, वह सोचती भी नहीं। लेकिन कल के वाकये के बाद वह सच में दुबारा नहीं जाना चाहती थी।
उसने दीदी का पिछली दीवाली दिया टॉप और ट्राउजर पहना, जो काफी फैशनेबल था, लेकिन दीदी को टाइट हो गया था, पांच साल तक भी जब वे इसमें फिट न हो सकीं तो उसे दे दिया। और बाल शैम्पू करके पोनी बांध ली। वह किसी सुपर मॉडल से कम नहीं लग रही थी। घबराकर उसने चेंज करना चाहा, पर उसे शुभा दीदी की बात याद आ गई। वे लोग स्टाइलिश, स्मार्ट, चुस्त-दुरुस्त केयर टेकर चाहते हैं।
इतना आलीशान बंगला देखकर उसके अंदर एक अनजाना डर बैठ गया। उसे लग रहा था, सफेद संगमरमरी ताजमहल उसके पैर रखने से गंदा हो जाएगा। कितनी ही देर वह अंदर जाने का सोचती रही, जब तक कि वॉचमैन उसे अपने साथ नहीं ले आया। अंदर का नजारा बिल्कुल फिल्मी सेट वाले बंगलों जैसा ही था। उसे लग रहा था, वह परीलोक में पहुंच गई है।
"क्या नाम है तुम्हारा।" मैडम बहुत ग्रेसफुल थीं, आवाज मीठी पर लहजे में थोड़ी सख्ती थी।
"जी संजना।"
"बारहवीं तक पढ़ी हो। हिंदी-अंग्रेजी पढ़ लेती हो न।"
"जी, अच्छे से।"
संजना नाम सुनकर बेड पर हलचल हुई। सर पचास के करीब के हैंडसम आदमी थे। दोनों कुछ भी थे, बुड्ढे-बुढ़िया तो कतई नहीं थे। अधेड़ कपल थे लेकिन जवानों से अच्छी हालत में। फिर बिस्तर से क्यों लगे थे, वह सोच रही थी। उधर सर उसे एकटक घूरे जा रहे थे। पर न जाने क्यों उनका घूरना उसे बुरा नहीं लग रहा था। उसका स्त्री सुलभ इंट्यूशन नजर-नजर का फर्क था।
"कल से काम पर आ जाना। पच्चीस हजार सैलरी और सर्वेंट क्वार्टर। लंच, डिनर, ब्रेकफास्ट हमारे साथ। महीने में दो ऑफ।" सर उससे कह रहे थे और वह चुपचाप बैठी थी।
"कोई डिमांड हो तो बताओ। जल्दी फैसला करो।"
"जी सर, कल सुबह से आती हूं। थैंक यू सो मच।" कहकर वह आज फिर तीर की तेजी से बाहर निकल गई। इस बार, खुशी और अपनी किस्मत पर यकीन न करते हुए। जाते-जाते उसने गोल्डन नेम-प्लेट पर एक नजर और डाली, जो कल से उसका नया ठिकाना बनने वाली थी, ‘संजय मेंशन।’
"व्हाट द हैल संजय। ऐसा क्या देख लिया उस लड़की में तुमने, जो बिन कुछ पूछे-ताछे एकदम अपॉइंट कर लिया। पुलिस वेरिफिकेशन भी नहीं हुआ है। बाकी कई एप्लिकेशंस भी पेंडिंग हैं अभी तो।" रम्या को गुस्से से ज्यादा आश्चर्य था।
"वह काम पर आएगी। तुमको नहीं पसंद तो एक और को भी रख सकती हो, नो प्रॉब्लम।" कहकर वे लेट गए। इसका मतलब था बात खत्म।
"ईशा, ईशा कहां मर गई? दूध लेने गई थी पास की दुकान पर या भैंस दुहने बैठ गई थी? मालकिन की कड़ी आवाज से ईशा सहम गई, जो पूरी तरह बरसात में भीगी बिल्ली लग रही थी।
"बारिश हो गई थी मलकाइन।"
"तो नमक की बनी है, घुल जाएगी? कामचोर हैं मां-बेटी दोनों। फटाफट अदरक वाली चाय बना और पनीर, प्याज के पकौड़े तल ला। क्या बढ़िया मौसम है।"
"जी मलकाइन," कहकर वह किचन की तरफ दौड़ी।
"ये लो टॉवेल बाल पोंछ लो और पहले कपड़े बदल आओ, बीमार पड़ जाओगी।" पीछे से छोटे साहब की आवाज सुनकर वह चौंक गई, फिर शर्म से दोहरी होकर दुपट्टा खींचने लगी, पर कपड़े बुरी तरह से शरीर पर चिपक गए थे।
"देर हो जाएगी तो मलकाइन गुस्सा करेंगी।"
"तुम दौड़कर जाओ और भागकर चेंज कर आओ, इसी पिछले दरवाजे से, तब तक मैं बेसन घोलता हूं।"
"अरे नहीं, अगर मलकाइन ने देख लिया तो..." वह डर गई।
"अबे चुप यार, कितना डरती हो। मेरी मम्मी हैं, कोई डायन नहीं कि खा जाएंगी तुमको। मैं सब सम्भाल लूंगा। चलो जाओ तुम, शाबाश।"
ईशा ने एहसानमंद नजरों से देखा और पलक झपकते गायब हो गई। वह होंठों पर मुस्कान लिए दिलचस्पी से उसे देखता रहा।
छोटे साहब और वह बचपन से साथ खेलते बड़े हुए थे। उसकी नानी, फिर उसकी मां, सब यहीं नौकर रहे थे। उसके पिता ने उसकी मां को छोड़कर दूसरी शादी कर ली थी। हालांकि मालकिन को पसंद नहीं था उनका घुलना-मिलना, फिर भी बच्चे तो बच्चे होते हैं, वे कब किसकी सुनते हैं। नजरें बचाकर वह दोनों अक्सर खेला करते थे।
पर लड़कियां बहुत जल्दी समझदार हो जाती हैं। लड़कपन से ही उसे समझ आ गया था कि यहां रहना है तो मलकाइन को नाराज नहीं किया जा सकता। अपने इकलौते बच्चे को लेकर वे हद से ज्यादा पजेसिव थीं। फिर पढ़ाई और इतनी सारी एक्टिविटीज में बिजी रहने में अब वक्त भी नहीं बचता था।
ईशा बिन कहे ही उसकी हर जरूरत समझती थी। हर फरमाइश मुंह से निकलने से पहले पूरी हो जाती थी। वह इस घर का एक जरूरी हिस्सा थी।
उस दिन उसके पैर ईशा की मां की आवाज सुनकर वहीं ठिठक गए।
"लड़के की अपनी परचून की दुकान है मलकाइन। सबसे बड़ी बात, जो जमीन कब्ज़ा की थी, वहीं घर डालने को पट्टा मिल गया है, किराए की चिक-चिक नहीं। वह बोल रहा था रानी बनाकर नहीं तो नौकरानी बनाकर भी नहीं रखेगा। कहीं बाहर काम करने नहीं भेजेगा। दस साल का उमर का फर्क ऐसा ज्यादा तो नहीं होता। तीस बरस की उम्र भी कोई बहुत नहीं होती आदमी की तो।"
वह कहे जा रही थी और मालकिन बेजारी से ‘हां-हूं’ करके अपनी मैगजीन में बिजी थीं, लेकिन उसके दिमाग के परखच्चे उड़ गए थे। ईशा चली जाएगी, यह तो आज से पहले उसने कभी सोचा ही नहीं था। वह समझता था वह भी उस घर में वैसे ही हमेशा रहेगी जैसे लॉन में लगा यह फव्वारा या शोकेस में रखी वह यक्षिणी की मूर्ति।
वह आंधी-तूफान सा सर्वेंट क्वार्टर पहुंचा।
"ईशा, तुम मेरी हो, बस मेरी। मेरे अलावा तुम किसी की नहीं हो सकतीं। कोई तुम्हें छू नहीं सकता, कोई तुम्हें पा नहीं सकता। कोई तुम्हें मुझसे दूर नहीं ले जा सकता। आया समझ। समझ आया न तुमको।"
वह दीवानावार उसे बाहों में लिए झिंझोड़ रहा था और ईशा बुत बनी खड़ी थी, उसे बिल्कुल समझ नहीं आ रहा था, यह अचानक छोटे साहब को हुआ क्या है।
यह सच था कि वह मन ही मन उन्हें चाहती थी पर यह भी उतना ही सच था कि उसकी पूरी दुनिया बस इस बंगले जितनी ही बड़ी थी और लोगों, रिश्तों के नाम पर यहां रहने वाले लोग ही थे। मर्द के नाम पर उसने साल में दो चक्कर लगाने वाले बड़े साहब को देखा था या छोटे साहब को।
जब वह बड़ी होने लगी थी, उसे गली में क्रिकेट खेलते लड़कों को देखना अच्छा लगता था। पर वह जल्द ही समझ गई थी, कोई लड़की अगर किसी लड़के को नजर भर देख भी ले तो उसका चरित्र हल्का समझ लिया जाता है और लड़के इसे आमंत्रण के तौर पर लेते हैं।
वह यह भी समझती थी कि मखमल में टाट का पैबंद नहीं लगता। इसलिए ही वह छोटे साहब के सामने भी सावधान रहती थी कि मलकाइन की नजरों में उसकी इज्जत न गिरे। लेकिन मालकिन ने उसकी इज्जत की ही कब थी। उनके लिए वह बेगार मजदूर से ज्यादा थी कब। उन्होंने उसकी मां को आश्वासन दिया था कि वह उसकी शादी का खर्च उठाएंगी। सिर पर छत थी, खाने को रोटी, पहनने को कपड़े और क्या चाहिए था।
लेकिन जब आज उसके सामने कोई दिल खोलकर रख रहा था, अपने जज्बों का इतनी शिद्दत से इजहार कर रहा था, वह कैसे न पिघलती? थी तो धान-पान सी नाज़ुक लड़की। हमेशा से मुहब्बत को तरसी। उस पल ईशा ने सारी शर्म-झिझक परे धकेल दी और उसके गले लगकर फूट-फूटकर रो दी।
"छोटे साहब..." उसके होंठ कांपे।
"छोटे साहब नहीं, संजय, बस संजय कहो मुझे। तुम्हारा संजय।"
"सं.. जय।" आज पहली बार उसने उसे नाम से पुकारा था। एक ही पल में जिंदगी कोई और ही मोड़ ले चुकी थी।
फिर तो उनका रोज का यह मामूल हो गया। सबसे छिपकर अपने लिए वक्त निकालना। कैसे मां को मनाएंगे, या भागकर नई दुनिया बसाएंगे से लेकर, बच्चों के नाम तक सोच लिए थे। लड़की हुई तो संजय की संजना, लड़का हुआ तो ईशा का ईशान।
लेकिन इश्क-मुश्क छिपाए कब छिपे हैं। मालकिन की नजरों से भी नहीं छिप पाया। उन्होंने संजय को हायर स्टडीज के लिए लंदन भेज दिया। उस टाइम मोबाइल फोन थे नहीं।
"बस तीन महीने की बात है ईशा, मैं चक्कर लगाऊंगा न। मेरा इंतजार करना।" हजार कसमें वादे किए थे दोनों ने।
"तुम तो ऐसे रो रही हो जैसे मैं अंतिम यात्रा पर जा रहा हूं, अब कभी चेहरा नहीं देखने मिलेगा।"
"संजय..." ईशा तड़प कर उसके होंठो पर उंगली रखी। बेदर्दी से आंखें रगड़ डालीं। उसकी इस मासूमियत पर संजय को टूटकर प्यार आया था। उस दिन दोनों ने तन-मन से एक-दूसरे को अपना लिया था।
संजय नए देश और पढ़ाई के बोझ में एडजस्ट करते बुरी तरह उलझ गया था। ईशा की बेहद याद आती थी। लेकिन बात करने का कोई साधन नहीं था। कई बार घर पर फोन करता पर मां से कैसे कहता कि ईशा से बात करना है। उसने एक-दो बार वापिस आने की जिद भी की, लेकिन मां के आगे एक न चली।
आखिर दो साल बाद जब वह लौटा, अपना ही घर अजनबी लग रहा था। नए नौकर और ईशा का कोई पता नहीं।
"उसकी शादी तो तुम्हारे जाने के तीन महीने बाद ही हो चुकी थी। अपनी मां को भी साथ ले गई वह।"
संजय का दिल टूट गया था। उसने पागलों की तरह उसे हर सम्भावित जगह पर ढूंढा था, थक-हारकर छह महीने बाद वह हमेशा के लिये लंदन चला गया था। वहीं अपनी मां की पसंद से रम्या से शादी कर ली थी।
शादी के 2 साल बाद एक कार एक्सीडेंट में उसकी स्पाइन डैमेज हो गई थी, वह हमेशा के लिये व्हील चेयर पर आ गया था और रम्या का यूटेरस भी डेमेज होने के कारण निकालना पड़ा था। जबकि मां को बचाया नहीं जा सका था। अब बीस साल बाद वह दुबारा लौटा था।
आज संजना में उसे ईशा की झलक दिखी थी। वह एकदम बेचैन हो गया था। वही आंखें, वही चेहरा और वही नाम जो उन्होंने अपनी बेटी का सोचा था। उसका वश नहीं चल रहा था कि अभी जाकर संजना से सब-कुछ पूछ डाले।
अगले दिन संजना अपनी नानी के साथ बंगले पर आकर रुकी। नानी के कदम वहीं जड़ हो गए।
"बेटा, यह तू कहां ले आई है।"
"अरे, चलो तो नानू प्लीज।"
"नहीं। बिल्कुल नहीं। मेरे जीते-जी कभी नहीं। वापिस चल तुरंत।" नानी को इस तरह कभी नहीं देखा था संजना ने।
इससे पहले कि बात और आगे बढ़ती, गेट खोलकर व्हील-चेयर पर संजय सर खुद बाहर आ गए।
"छोटे साहब आप... यह सब क्या हुआ।"
"नैनी जी, प्लीज अंदर आइए।"
वह दोनों को अंदर लाया। आते ही बेचैनी से उनके दोनों हाथ पकड़कर पूछा,
"नैनीजी ईशा कहां है? कैसी है वह? प्लीज बताइए।"
नानी रोते हुए उसके पैरों के करीब बैठ गईं।
"मर गई। या मार दी गई, पता नहीं। पेट से थी मेरी बेटी। तुम्हारी मां ने यहां से दूर एक झोपड़ी में भेज दिया था हमें और कुछ पैसे दिए थे, उस पाप से छुटकारे के लिए। लेकिन ईशा ने सख्ती से मना कर दिया था। सही देखभाल और इलाज नहीं मिलने से डिलीवरी में ही वह गुजर गई, संजना को मेरी गोद में देकर।"
संजय को एक साथ कई पछतावों ने घेर लिया। एक रम्या थी, जो चाहती तो उसे छोड़कर जा सकती थी, पर बीस साल से उसकी सेवा कर रही थी। एक ईशा थी, जो उसके प्यार में जिंदगी हार गई, एक संजना है, करोड़पति बाप की बेटी होकर भी बीस साल झुग्गी में पली, दूसरों के घर की नौकरानी है। अपने परिवार वालों के किये की सजा भुगतती हुई।
उसके जीवन में आई सभी स्त्रियों ने उससे बहुत प्रेम किया लेकिन उसकी मां का प्रेम एकाधिकार और नियंत्रण वाला रहा, जिसने कितनी जिंदगियां बर्बाद कीं। ईशा केवल दुख ही लिखवाकर लाई थी भाग्य में, अपने छोटे से जीवन में और रम्या त्याग और समर्पण की मिसाल थी। लेकिन संजना को अब वह सब-कुछ मिलेगा, जिसकी वह हकदार है। सच्चे प्रेम की परिणीति ऐसे भी होती है।
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें